Ο **Ανδρέας Σάμαρης** (Πάτρα, 13 Ιουνίου 1989) είναι Έλληνας διεθνής ποδοσφαιριστής, ο οποίος αγωνίζεται ως μέσος.

Καριέρα
-------

### Σε συλλογικό επίπεδο

Στην Μπενφίκα το 2016
Ο Ανδρέας Σάμαρης έκανε τα πρώτα του ποδοσφαιρικά βήματα στις ακαδημίες της Παναχαϊκής όπου γράφτηκε στις 10 Απριλίου 1996 και στη συνέχεια μετά από λίγο καιρό στην ομάδα του τόπου καταγωγής του, τον Π.Α.Ο. Βάρδας, στην Ηλεία, όπου ουσιαστικά αγωνίστηκε ως παιδί και σε όλη την εφηβική του ηλικία. 

Το 2006 πηγαίνει στην Παναχαϊκή και αγωνίστηκε στην ομάδα νέων του συλλόγου. Στις 10 Απριλίου 2007 υπέγραψε το πρώτο του επαγγελματικό συμβόλαιο με την πατραϊκή ομάδα. Τον Μάιο του 2007 κάνει ντεμπούτο με την ομάδα ανδρών της Παναχαϊκής και στις 23 Απριλίου 2008 πετυχαίνει το παρθενικό του γκολ στο Πρωτάθλημα της Γ' Εθνικής, ενάντια στον Παναιγιάλειο. 

Κατά τη διάρκεια της μεταγραφικής περιόδου του Ιανουαρίου του 2010, ο Σάμαρης υπέγραψε συμβόλαιο διάρκειας 4,5 ετών στον Πανιώνιο. Στις 7 Μαρτίου 2010 κάνει το ντεμπούτο του στην Σούπερ Λιγκ, περνώντας ως αλλαγή στην εντός έδρας νίκη με 3-0 εναντίον της Ξάνθης. Στις 21 Νοεμβρίου 2010 πετυχαίνει το πρώτο του γκολ με τα κυανέρυθρα, και χαρίζει την εκτός έδρας νίκη στην ομάδα του απέναντι στη Λάρισα (0-1), για την 11η αγωνιστική του πρωταθλήματος. Έως το τέλος της αγωνιστικής περιόδου 2010-11 μετράει 20 συμμετοχές στο πρωτάθλημα. 

Τον Μάρτιο του 2012 γίνεται επέκταση του συμβολαίου του με τον Πανιώνιο έως το 2015. Ωστόσο, το καλοκαίρι του 2012 αποκτήθηκε από τον Ολυμπιακό, μετά από πρόταση της πειραϊκής ομάδας ύψους 350.000 ευρώ, παρέμεινε όμως ως δανεικός στην ομάδα της Νέας Σμύρνης για μία ακόμη περίοδο. 

Το καλοκαίρι του 2013, με το τέλος του δανεισμού του, εντάχθηκε κανονικά στον Ολυμπιακό, με τη φανέλα του οποίου πραγματοποίησε το ευρωπαϊκό του ντεμπούτο σε συλλογικό επίπεδο, στον εντός έδρας αγώνα με την Παρί Σεν Ζερμέν (ήττα 1-4), για τους ομίλους του Τσάμπιονς Λιγκ, με τον ίδιο να αγωνίζεται σε ολόκληρο το ενενηντάλεπτο. Το τέλος της αγωνιστικής περιόδου 2013-14 βρήκε τον Σάμαρη Πρωταθλητή Ελλάδας με τον Ολυμπιακό, για πρώτη φορά στην καριέρα του, έχοντας πραγματοποιήσει πολύ καλές εμφανίσεις σε 28 αγώνες στην Σούπερ Λιγκ, καθώς και 4 στο Κύπελλο και 6 στο Τσάμπιονς Λιγκ, που παράλληλα προκάλεσαν το ενδιαφέρον αρκετών ομάδων της Ευρώπης.

Η ομάδα που κατάφερε τελικά να τον αποκτήσει ήταν η πορτογαλική Μπενφίκα, έπειτα από πρόταση 10 εκατομμυρίων ευρώ που κατέθεσε στον Ολυμπιακό τον Αύγουστο του 2014, η οποία έγινε αποδεκτή και αποτέλεσε τότε τη δεύτερη ακριβότερη μεταγραφή Έλληνα ποδοσφαιριστή όλων των εποχών (ακολούθησε μερικές ημέρες αργότερα η μεταγραφή του Κώστα Μανωλά στη Ρόμα με 13 εκ. ευρώ), έπειτα από αυτή του Κώστα Μήτρογλου τον Ιανουάριο του 2014 στη Φούλαμ, έναντι 15,2 εκ. ευρώ.

Ο Σάμαρης υπέγραψε πενταετές συμβόλαιο συνεργασίας με την πορτογαλική ομάδα, έχοντας ως ρήτρα αποδέσμευσης το ποσό των 45 εκατομμυρίων ευρώ και τις ετήσιες απολαβές του να φθάνουν τις 700 χιλιάδες ευρώ.

### Στις εθνικές ομάδες

Υπήρξε διεθνής με την Εθνική Νέων, φορώντας τη φανέλα της στα προκριματικά του Ευρωπαϊκού Πρωταθλήματος Νέων που έγιναν στο Λουξεμβούργο, τον Αύγουστο του 2007. Αγωνίστηκε στα περισσότερα φιλικά προετοιμασίας που έδωσε η εθνική ομάδα και στον αγώνα της πρώτης προκριματικής φάσης εναντίον της Γαλλίας, στον οποίο αντικαταστάθηκε στο 62΄. 

Τον Οκτώβριο του 2013 κλήθηκε από τον Φερνάντο Σάντος στην Εθνική Ανδρών και στις 15 του ίδιου μήνα πραγματοποίησε το ντεμπούτο του στον εντός έδρας αγώνα εναντίον του Λίχτενσταϊν (2-0) για τα προκριματικά του Μουντιάλ 2014.

Υπήρξε μέλος της αποστολής που συμμετείχε στο Μουντιάλ του 2014 στη Βραζιλία, αγωνιζόμενος δύο φορές. Στον τελευταίο αγώνα της φάσης των ομίλων, στη νίκη εναντίον της Ακτής Ελεφαντοστού (2-1), σημείωσε το πρώτο τέρμα της Ελλάδας, ανοίγοντας ουσιαστικά τον δρόμο για την πρόκριση στην επόμενη φάση.

Προσωπική ζωή
-------------

Στις 16 Ιουνίου 2019, παντρεύτηκε την Εύα Δελλή και έχουν αποκτήσει δύο παιδιά: μια κόρη, την Αγγελική (γενν. 2017) και έναν γιο, τον Διονύση (γενν. 2018).

Στατιστικά στοιχεία ανά περίοδο
-------------------------------

| Περίοδος | Σύλλογος | Συμμετοχές | Τέρματα |
| --- | --- | --- | --- |
| 2006-07 (β΄) | Παναχαϊκή | 4 | 0 |
| 2007-08 | Παναχαϊκή | 19 | 3 |
| 2008-09 | Παναχαϊκή | 14 | 0 |
| 2009-10 (α΄) | Παναχαϊκή | 0 | 0 |
| 2009-10 (β΄) | Πανιώνιος | 2 | 0 |
| 2010-11 | Πανιώνιος | 20 | 1 |
| 2011-12 | Πανιώνιος | 27 | 0 |
| 2012-13 | Ολυμπιακός | 0 | 0 |
| 2012-13 | → Πανιώνιος (δανεικός) | 21 | 5 |
| 2013-14 | Ολυμπιακός | 28 | 4 |
| 2014-15 | Μπενφίκα | 28 | 0 |
| 2015-16 | Μπενφίκα | 27 | 2 |
| 2016-17 | Μπενφίκα | 18 | 0 |
| Περίοδος | Εθνικές ομάδες | Συμμετοχές | Τέρματα |
| 2007-08 | Ελλάδα Ελλάδα Νέων | 5 | 0 |
| 2013-19 | Ελλάδα Ελλάδα Ανδρών | 39 | 1 |

Τίτλοι - Διακρίσεις
-------------------

### Ολυμπιακός

* Πρωτάθλημα Ελλάδας: 1 (2013-14)

### Μπενφίκα

* Πρωτάθλημα Πορτογαλίας: 4 (2014-15, 2015-16, 2016-17, 2018-19)
* Κύπελλο Πορτογαλίας: 1 (2016-17)
* Λιγκ Καπ Πορτογαλίας: 2 (2014-15, 2015-16)
* Σούπερ Καπ Πορτογαλίας: 2 (2016, 2017)

Παραπομπές
----------

1. ↑  Στον Ολυμπιακό ο Σάμαρης, www.sportme.gr[*νεκρός σύνδεσμος*]
2. ↑  Επίσημη ιστοσελίδα της Μπενφίκα: "O Benfica fica detentor de 100 por cento dos direitos económicos e desportivos do atleta que adquiriu **por dez milhões de euros.**" Αρχειοθετήθηκε 2014-08-24 στο Wayback Machine. 22-08-2014 (στα πορτογαλικά)
3. ↑  Μεταγραφικά ρεκόρ Ελλήνων ποδοσφαιριστών, www.transfermarkt.com
4. ↑  Γράφει ιστορία ο Σάμαρης, www.pamesports.gr[*νεκρός σύνδεσμος*]
5. ↑  «Ντεμπούτο για Σάμαρη στην Εθνική, www.onsports.gr». Αρχειοθετήθηκε από το πρωτότυπο στις 18 Οκτωβρίου 2013. Ανακτήθηκε στις 5 Δεκεμβρίου 2013.
6. ↑  Η 23άδα του Μουντιάλ, www.gazzetta.gr
7. ↑  «Παντρεύτηκε ο Ανδρέας Σάμαρης». *ProtoThema*. 16 Ιουνίου 2019. Ανακτήθηκε στις 13 Ιουλίου 2022.

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Ο Ανδρέας Σάμαρης στο soccerway
* Η καριέρα του Ανδρέα Σάμαρη στο national-football-teams
* Το προφίλ του Ανδρέα Σάμαρη στο transfermarkt
* Ο Ανδρέας Σάμαρης στο epo.gr
* Στατιστικά περιόδου 2009-10
* Στατιστικά περιόδου 2010-11
* Στατιστικά περιόδου 2011-12 Αρχειοθετήθηκε 2012-05-02 στο Wayback Machine.

|  |  |  |  |  |  |  |
| --- | --- | --- | --- | --- | --- | --- |
| 

| π • σ • ε
Εθνική Ελλάδος – Μουντιάλ 2014 |
| --- |
|  |
|  | 
* 1 Καρνέζης
* 2 Μανιάτης
* 3 Τζαβέλλας
* 4 Μανωλάς
* 5 Μόρας
* 6 Τζιόλης
* 7 Σαμαράς
* 8 Κονέ
* 9 Μήτρογλου
* 10 Καραγκούνης (c)
* 11 Βύντρα
* 12 Γλύκος
* 13 Καπίνο
* 14 Σαλπιγγίδης
* 15 Τοροσίδης
* 16 Χριστοδουλόπουλος
* 17 Γκέκας
* 18 Φετφατζίδης
* 19 Παπασταθόπουλος
* 20 Χολέμπας
* 21 Κατσουράνης
* 22 Σάμαρης
* 23 Ταχτσίδης
 |
|  |
| 
Προπονητής: Φερνάντο Σάντος– Όμιλος: Όμιλος Γ΄ |

 |